open-index/open-wikipedia-markdown huggingface dataset:
להתראות לנין!

**להתראות לנין!** (במקור באנגלית: ******) הוא סרט גרמני טרגי-קומי משנת 2003.

## תקציר העלילה
הסרט מספר על משפחת קֶרנֶר החיה בגרמניה המזרחית בשנים 1989 ו-1990, בעת תהליך התפרקותה של המדינה. אם המשפחה, קריסטין, קומוניסטית נאמנה, מתעלפת, לוקה באוטם שריר הלב ונכנסת לתרדמת אחרי שראתה את בנה אלכסנדר מפגין ונעצר בהפגנה נגד הממשל במדינה. בעת היותה בתרדמת, נופלת חומת ברלין וגרמניה המזרחית חדלה מלהתקיים באופן מעשי.

שמונה חודשים מאוחר יותר, מתעוררת קריסטין והמציאות שונה לחלוטין. הרופא שדאג לה אומר לאלכסנדר ולבתה, אריאן, שהיא נמצאת בסכנת אוטם נוסף בשריר הלב, ולכן אסור שתתרגש יותר מדי. אלכסנדר מחליט שהוא הולך ליצור בביתם מציאות מזרח-גרמנית, כפי שהייתה לפני נפילת חומת ברלין.

אלכסנדר יוצר בעזרת חברו לעבודה המערב-גרמני דניס דומשקה, תוכניות טלוויזיה הדומות לתוכניות המזרח-גרמניות. בהמשך, כשרואה האם כרזת ענק של חברת קוקה-קולה נפרסת על בניין הקרוב לבית המשפחה, מכינים אלכסנדר ודניס כתבה, שמראה שהמשקה הידוע נוצר במזרח גרמניה והוא המצאה סוציאליסטית. כמו כן, הכינו השניים כתבה המספרת על הגירת עשרות אלפים ממערב גרמניה למזרחה.

באחת הסצנות, כשמחליטה קריסטין לצאת ולטייל ברחבי ברלין, היא רואה את פסלו השבור של ולדימיר לנין מוטס על ידי מסוק. בסצנה אחרת, היא נדהמת כשהיא רואה במעלית הבניין צלב קרס, שציורו היה אסור במזרח גרמניה.
כשמצבה של קריסטין מידרדר והיא מובלת לבית החולים, יוצא אלכסנדר לחפש את אביו, שהיגר למערב. הוא נוסע במונית שנוהג בה אדם הדומה מאוד לגיבור ילדותו, זיגמונד יאן, הקוסמונאוט המזרח-גרמני היחיד בהיסטוריה.

בצל האיחוד הקרב, חברתו של אלכסנדר מספרת לאימו את האמת בזמן שאלכסנדר ודניס מכינים סרט אחרון, שבו רואים את אריך הונקר מתפטר ומעביר את תפקידו לזיגמונד יאן (נהג המונית שהסיע את אלכס), שאומר ב"נאום ההשבעה": "הסוציאליזם אינו הסתגרות מאחורי חומות. פירושו להושיט יד לזולת ולחיות עמו. פירושו לא רק חלומות על עולם טוב יותר, אלא הגשמתם". האם רואה את הסרט, מודעת לאמת אך מוקסמת. ברקע נראים הזיקוקים בחגיגות האיחוד של שתי המדינות.

מכאן, מתהפך הגלגל: אלכסנדר סימל בסרטיו האחרונים את מזרח-גרמניה כפי שהוא רצה וכך נשבה בקסמו שלו, בעוד שאימו יודעת את האמת ללא ידיעתו.
בסוף הסרט אומר אלכסנדר: "את מזרח גרמניה השארנו בחיים עד נשימתה האחרונה של אמי; מדינה, שאף פעם לא התקיימה בצורה זו; מדינה, שבזכרוני, תמיד תתקשר לאמי".

## קישורים חיצוניים
* 

* 

קטגוריה:סרטים גרמניים משנת 2003
קטגוריה:גרמניה המזרחית
קטגוריה:הקומוניזם בתרבות ובאמנות
קטגוריה:יחסי גרמניה המזרחית – גרמניה המערבית
קטגוריה:סרטי קומדיה טרגית
קטגוריה:ברלין בקולנוע
קטגוריה:איחוד גרמניה מחדש
קטגוריה:סרטי 2003
קטגוריה:סרטים על קומוניזם
היינץ בונגארץ

**היינץ בונגארץ** (בגרמנית: **Heinz Bongartz**; 31 ביולי 1894, קרפלד – 5 במאי 1978, דרזדן) היה מנצח ומלחין גרמני.

משנת 1930 עד 1933 היה מנצח ה"לנדסקאפלה" בעיר גותה.

בשנים 1947-1964 היה המנהל המוזיקלי של הפילהרמונית של דרזדן, שחידשה את הקונצרטים שלה בדיוק חודש לאחר תום מלחמת העולם השנייה, ב-8 ביוני 1945. בונגארץ הבטיח את מעמדה הפיננסי כמוסד ממלכתי משנת 1950 והעלה את קרנה לשיאים חדשים של מצוינות אמנותית. הוא שם דגש רב יותר על סדרת הקונצרטים החינוכיים שיזם אדוארד מריקה בשנת 1925 והרחיב את סיורי התזמורת מעבר לגבולות גרמניה, פעולה שתרמה להפצת המוניטין הבינלאומי שלה.

## קישורים חיצוניים


* Heinz Bongartz discography


## הערות שוליים

קטגוריה:מנצחים גרמנים
קטגוריה:מלחינים גרמנים
קטגוריה:גרמנים שנולדו ב-1894
קטגוריה:גרמנים שנפטרו ב-1978
אלפחור

ממוזער|אלפחורס מצופים במרנג איטלקי ובשוקולד מריר|327x327 פיקסלים
**אלפחור** (מספרדית: **Alfajor**, צורת רבים: **אלפחורס**) היא עוגייה שמורכבת  מקורנפלור, ביצים וחמאה, ואופיינית לספרד ולמדינות דרום אמריקה – בעיקר ברזיל, ארגנטינה, צ'ילה, אורוגוואי ופרו.

אלפחור ארגנטינאי מסורתי עשוי לרוב ככריך משתי עוגיות שביניהן מרוחה ריבת חלב. יש הנוהגים לקשט את דפנות האלפחור בקוקוס ואחרים מצפים את האלפחור כולו בשוקולד מריר או מרנג איטלקי. במחוז קדיס שבאנדלוסיה (ספרד) נפוצה, בעיקר בזמן חג המולד, מרקחת – עשויה מקמח, דבש, שקדים ותבלינים (לרוב קינמון) – המכונה אף היא "אלפחור".

חלק מהחברות ממתגות את עוגיות האלפחור ומשווקות אותן ביחידות בודדות עטופות באריזה סגורה הרמטית. מגוון סוגי האלפחור גדל אף הוא: במילוי מרנג, ריבת חבושים, רסק תפוחי עץ, שוקולד – וחלקם אף עשוי משלוש שכבות עוגייה ומילוי כפול.

## השם
מקור השם הספרדי אלפחור במילה הערבית אַל־פָאחִ'ר ׁ(الفَاخِر) שפירושה "המשובח". באזורים מסוימים בספרד עוגייה זו נקראת אָלָחוּ ׁ(alajú).

לעיתים נתפסת בעברית צורת הרבים הספרדית, "אלפחורס" (Alfajores), כצורת היחיד (בדומה לבורקס), והיא מקבלת ריבוי כפול – "אלפחורסים".

## ראו גם
*מקרון

## קישורים חיצוניים

* אתר הבית של "הוואנה", יצרנית אלפחורס ידועה מארגנטינה
* על ההיסטוריה של השם והעוגייה
*מתכון לאלפחורס – עוגיות ריבת חלב, באתר בא במייל, 16 בפברואר 2020
* The gooey biscake eaten by millions, באתר BBC

קטגוריה:המטבח הארגנטינאי: קינוחים
קטגוריה:המטבח האורוגוואי
קטגוריה:המטבח האנדלוסי
קטגוריה:עוגיות
אזו מאיבריה

**אַזּוֹ**, **אַזוֹי** או **אָזוֹן** (בגאורגית: **აზო**; **აზოჲ**; **აზონი**) היה שליט הגאורגים בכארתלי העתיקה (מוכרת כממלכת איבריה בכתבים הקלאסיים), שעל פי הרשומות הגאורגיות מימי הביניים מונה על ידי אלכסנדר הגדול.

## מסורת ימי הביניים
שמו ומוצאו של אזו מוצגים באופנים שונים ברשומות הגאורגיות מימי הביניים. בעוד החיבור 'ניצורה של כארתלי'  הוא נקרא אזו (י) והוא מוצג כנצר לשושלת קודמת באריאן כארתלי , בחיבורים ב"חיי כארתלי" הוא מכונה בשם אזון ומוצג כמקדוני. אזו ואזון מייצגים ללא עוררין את אותה דמות ושני המקורות מייחסים את מעמדו למסע המיתולוגי של אלכסנדר הגדול לגאורגיה הפנימית.

על פי החיבור 'ניצורה של כארתלי', אזו היה בנו של מלך אלמוני בשם מאריאן כארתלי  שהובא לכארתלי עצמה על ידי אלכסנדר הגדול והוצב כמלך הראשון (מֵפֶּה ) של מצחתה לאחר כיבוש העיר. אזו הביא איתו את פולחן האלילים גאצי וגאים לכארתלי. חיבורי 'חיי כארתלי' לא מספרים על מסורת כזו. במקום זאת נאמר בהן כי אזון, בנו של יארדוס (ללא צוין ב'ניצורה של כארתלי') לא היה מלך ולא ממוצא גאורגי. על פי החיבור, הוא כבש את מצחתה על ידי חיל בן 100,000 מקדונים. בנוסף, אלכסנדר ציווה על אזון לסגוד לשבעה גרמי שמים (השמש, הירח וחמישה "כוכבים", כלומר כוכבי לכת) ולשרת את "האל הבלתי נראה, בורא היקום". בגרסה זו אזון מתואר כרודן, והוא מודח ונהרג על ידי פרנוואז הראשון, חבר השבט השולט המקומי שושלת פרנוואז , שאביו ודודו נהרגו על ידי אזון.

## פרשנות מודרנית
הזיהוי של אזו/אזון הוא אחת החידות המורכבות והמעוררות מחלוקת של ההיסטוריה הגאורגית המוקדמת. שלטונו מתוארך בדרך כלל על ידי החוקר הגאורגי סרגי גורגאדזה  לשנים 330–272 לפני הספירה, אם כי כרונולוגיה זו חסרה דיוק.

למרות ההבדלים ביניהן, שתי המסורות של ימי הביניים מסכימות שהממלכה הוקמה במצחתה בתקופה ההלניסטית המוקדמת. עובדה זה מאומתת גם במקורות שאינם גאורגיים. האגדה על המסע של אלכסנדר הגדול לאיבריה נשמרה גם במסורת ההיסטורית הארמנית, במיוחד בחיבור תולדות הארמנים  מאת מובסס חורנאצי (כנראה מהמאה ה-5). חורנאצי מצין את "מיתרידטס, אחשדרפן דריווש" (ניתן לזהות עם מיטרידטס השני מכיוס ) שמונה על ידי אלכסנדר לשלוט על הגאורגים. פרופסור גיורגי מליכישווילי  ערך מספר הקבלות בין הסיפורים על אזון של ברשומות הגאורגיות לבין מיתרידטים של המסורת הארמנית.

מספר חוקרים מודרניים סוברים שסיפורו של אזו מעיד בעקיפין על הגירה של השבטים הגאורגים המוקדמים לצפון-מערבה ושילוב של אלמנטים אנטוליים עם השבטים שחיו בכארתלי ממש. מצד שני, הגרסה של 'חיי כארתלי', המתייחסת באופן אנכרוניסטי לפמליית אזון כ"רומאים", עשויה בהחלט לשקף את הפעילות הרומית באיבריה, ככל הנראה את אלה של התקופה הפלאבית (69–96 לספירה). הרשומות הגאורגיות התעלמו ממנה.

מספר היסטוריונים מודרניים ניסו גם להשוות את אזון (השם מסתיים בסיומת היוונית -ου) עם יאסון של תקופת הארגונאוטים. לפי ההיסטוריון הרומי טקיטוס, האיבריים "טענו שמוצאם תסלי, מהתקופה שבה יאסון, לאחר שעזב עם מדיאה וילדיהם, חזר לארמון הריק של אייטס  ואנשי קולכיס חסרי המלכים".

## מקורות
*  Rapp, Stephen H.  (2003), *Studies In Medieval Georgian Historiography: Early Texts And Eurasian Contexts.* Peeters Bvba.  

## הערות שוליים

קטגוריה:מלכי גאורגיה
קטגוריה:כארתלי
מעגל הקווינטות

ממוזער|248x248 פיקסלים|מעגל הקווינטות המז'ורי
**מעגל הקווינטות****(5 זך)**  הוא כינוי לספירת קווינטות אשר מתחילה בצליל מסוים ומסיימת בו (כמו במעגל). בנוסף, מעגל הקווינטות הוא דרך לזכור את מספר סימני ההיתק בסולמות מז'וריים ומינורים ואת סדרם. הראשון שתיאר את מעגל הקווינטות היה המלחין והתאורטיקאי הגרמני בן תקופת הבארוק יוהאן דויד הייניכן, בחיבורו משנת 1728 Der Generalbass in der Composition.

מעגל הקווינטות מתחיל בדו מז'ור (ללא סימני היתק) (או לחלופין לה מינור), לאחר מכן סול מז).

המרווח בין כל סולם לזה שמימינו הוא קווינטה זכה (שלושה טונים וחצי) ומכאן שמו: מעגל הקווינטות.

במקומן של השעות 5-6-7 בשעון ישנה תופעה של התנגשות בין הסולמות עם הדיאזים לסולמות עם הבמולים. יוצא שבכל "תא" ישנם שני סולמות שנשמעים זהים. נוצר מצב של אנהרמוניה בין שני הסולמות. כך לדוגמה דו דיאז מז'ור (C#M) ורה במול מז'ור (DbM) נמצאים באותו "תא" וכשהם מנוגנים הם נשמעים זהים.

## קישורים חיצוניים

## הערות שוליים
2.  זאת דרך לכתוב קווינטה

קטגוריה:ערכים שבהם תבנית בריטניקה אינה מתאימה
קטגוריה:תאוריית המוזיקה
בובר

**בובר** הוא שם משפחה אשכנזי ממקור פולני.

קטגוריה:שמות משפחה  אשכנזיים
יהודה פורבוכראי

**יהודה פורבוכראי** (נולד ב-1949) הוא צייר ישראלי.

נולד באיראן ועלה לארץ בגיל שנה. בין השנים 1973–1977 למד ציור במכון אבני, ובין 1983 ל-1986 חי ויצר בעיר ניו יורק. לאחר חזרתו לארץ השתקע בתל אביב והחל לעבוד עם גלריה "ג'ולי מ." בעיר מגוריו.

## תערוכות יחיד
* 1978 – גלריה "מבט", תל אביב
* 1980 – "הגלריה הלבנה", תל אביב
* 1981 – גלריה "הקיבוץ", תל אביב
* 1982 – "זהות גנובה", גלריה "הקיבוץ", תל אביב
* 1983 – "הגלריה הלבנה", תל אביב
* 1984 – גלריה "קונקורד", ניו יורק
* 1985 – גלריה "שרה לוי", תל אביב
* 1986 – "עבודות, 1985-1986", גלריה "ג'ולי מ.", תל אביב
* 1988 – גלריה "ג'ולי מ.", תל אביב
* 1988 – "אני, טבע דומם", המוזיאון לאמנות ישראלית, רמת גן
* 1990 – "עבודות חדשות", גלריה "ג'ולי מ.", תל אביב
* 1991 – גלריה "ארסוף", רשפון
* 1992 – "שנתיים", גלריה "ג'ולי מ.", תל אביב
* 1994 – "השערים ייפתחו, אתה אומר", גלריה "ג'ולי מ.", תל אביב
* 1997 – מבחר יצירות, 1994-1997, מוזיאון תל אביב לאמנות
* 2000 – גלריה "ג'ולי מ.", תל אביב
* 2002 – גלריה "ג'ולי מ.", תל אביב
* 2005 – "הבה נגילה", גלריה "ג'ולי מ.", תל אביב

## תערוכות קבוצתיות
* 1984 – "אמנות מביטה באמנות", מוזיאון ישראל, ירושלים
* 1985 – המוזיאון היהודי של ניו יורק
* 1985 – "זרים", גלריית "Exit", ניו יורק
* 1987 – גלריה "ג'ולי מ.", תל אביב
* 1990 – גלריה "ג'ולי מ.", תל אביב
* 1991 – "נוכחות הנעדר: הכיסא הריק באמנות ישראלית", גלריית ג'ניה שרייבר לאמנות, אוניברסיטת תל אביב
* 1992 – "ציורי נוף ישראליים בני זמננו", ביתן אמנות ב"Expo '92", סביליה, ספרד

## קישורים חיצוניים
* 
*  - על תערוכתו "הבה נגילה" בגלריה ג'ולי מ. בתל אביב.
* מבחר ציורים באתר גלריה ג'ולי מ'.

קטגוריה:ציירים ישראלים
קטגוריה:ישראלים ילידי איראן
קטגוריה:עולים לאחר קום המדינה: 1948–1950
קטגוריה:בוגרי מכון אבני
קטגוריה:ישראלים שנולדו ב-1949
תזמורת כלי נשיפה

ממוזער|295x295px|תזמורת כלי נשיפה
[שמאל|ממוזער|250px|תזמורת הנוער של [עיריית ירושלים במצעד יום העצמאות, 1964]]
[ממוזער|שמאל|250px|תזמורת בגן ציבורי בעיר [גאלאץ, ברומניה]]
**תזמורת כלי נשיפה** היא תזמורת המורכבת מכלי נשיפה (ממתכת ומעץ) וכלי הקשה. תזמורות אלו נפוצות כתזמורות צבאיות (כדוגמת תזמורת צה"ל), תזמורות צעידה, תזמורת בתי ספר, תזמורות נוער, תזמורות חובבנים, תזמורות עירוניות ואף תזמורות מקצועיות. הרפרטואר של תזמורות אלו מגוון מאוד ונע בין מוזיקה קלאסית, מוזיקה מקורית לתזמורות כלי נשיפה (ז'אנר בפני עצמו), מוזיקה לסרטים, ג'אז, מוזיקה פופולרית (שירים בעיקר) ומארשים (שירי לכת). מרבית היצירות המנוגנות בתזמורות מסוג זה הן עיבודים.

## הכלים הסטנדרטיים בתזמורת כלי נשיפה
### כלי נשיפה מעץ

; חליל צד

2 תפקידים ולעיתים אף תפקיד שלישי.
פיקולו
(חלילי אלט ובס)



;אבוב

תפקיד אחד או שניים.

;בסון

תפקיד אחד או שניים.

;קלרינט

קלרינט סופרן בסי במול (סטנדרטי)- 3 עד 4 תפקידים.
קלרינט במי במול
קלרינט בס
(קלרינט אלט)



;סקסופון

סקסופון אלט- 2 תפקידים
סקסופון טנור
סקסופון בריטון
(סקסופון סופרן)



### כלי נשיפה ממתכת

; חצוצרה

3 עד 4 תפקידים.
(פלוגלהורן או קורנית) תפקיד 1, אך בדרך כלל מנגן תפקיד של קלרינט 3)



;קרן יער

3 עד 4 תפקידים.



;טרומבון

3 תפקידים
טרומבון בס



;בריטון

או אופוניום



;טובה

### כלי הקשה
; מערכת תופים
; מצילות
; מצלתיים
; טימפני
; טמבורין
; גונג
; קאמפאנה (פעמון פרות)
; משולש
; מרימבה
; קסילופון
; גלוקנשפיל
; ויברפון
; פעמונים

### כלי מיתר
בתזמורות כלי נשיפה מקצועיות קיים שימוש גם בצ'לו, קונטרבס או נבל.

## תזמורות כלי נשיפה בישראל
בישראל פועלות קרוב ל-100 תזמורות כלי נשיפה, מרביתן תזמורות נוער עירוניות. נהוג לחלק את התזמורות האלו לשלוש קבוצות על פי רמת נגינתן: הרכבי ג', הרכבי ב' והרכבי א', אשר לרוב משמשים כתזמורות הייצוגיות של עריהן.

תזמורות הנוער העירוניות משתתפות בכנסים ומייצגות את עריהן בארץ ובעולם. במהלך השנה משתתפת כל תזמורת בשלושה כנסים בממוצע, שאחד המרכזיים והוותיקים בהם הוא פסטיבל "נושפים" בכפר סבא. במהלך פסטיבל זה הנערך שלושה ימים בשנה, מנגנות תזמורות נשיפה רבות, אשר הקונצרט הראשי הוא קונצרט הסיום של הפסטיבל שהתזמורת המובילה אותו היא התזמורת הייצוגית של כפר סבא. בקונצרט זה מנגנים מעל 500 נגנים בכיכר העיר כפר סבא, אשר מגיעים מתזמורות בכל רחבי הארץ. לדוגמה: תזמורת דימונה, תזמורת חיפה, תזמורת תל אביב-יפו, תזמורת רמת גן על שם יעקב קלינג, תזמורת עפולה, תזמורת ראש פינה, ועוד. בעבר, היה האיגוד הישראלי לתזמורות נוער (א.י.ת.ן) מכנס למספר כנסים בשנה את התזמורת המקובצת, בה נגנו בכירי נגני תזמורות הנוער לכלי נשיפה בארץ. כיום, עושה זאת משרד החינוך במספר כנסים שנתיים של תזמורת הנוער הלאומית.

## ראו גם
* תזמורת צה"ל
* תזמורת משטרת ישראל
* תזמורת הנוער הלאומית לכלי נשיפה
* תזמורת כלי הנשיפה באר שבע
* תזמורת תל יוסף
* מארש דונדורמה
* תזמורת כלי נשיפה כנסייתית

## קישורים חיצוניים

* האיגוד העולמי לתזמורות כלי נשיפה

קטגוריה:כלי נשיפה
קטגוריה:תזמורות
קטגוריה:הרכבים מוזיקליים
עד העונג הבא

"**עד העונג הבא**" הוא אלבום הבכורה של להקת המכשפות שיצא לאור בשנת 1994. האלבום, אשר על הפקתו המוזיקלית הופקדה קורין אלאל, נחשב לאבן דרך בסצנת הרוק הישראלי, ותוך שנה הגיע למעמד של אלבום זהב.

ב-2012, הופק פרק בסדרה התיעודית "האלבומים" בעריכת יואב קוטנר ובבימוי אסף אמיר שהתמקד בהפקת האלבום. הפרק שודר לראשונה בערוץ 8 בדצמבר אותה שנה.

בשנת 2018, זכה האלבום במקום השני במצעד האלבומים הנשיים הגדולים בישראל.

## שירים

כל המילים והלחנים: ענבל פרלמוטר (חוץ מ"מתח מיני" ו"ציפור", שכתבו יפעת נץ ויעל כהן בהתאמה)

# המכשפות (3:54)
# נסיעה מהירה (2:22)
# פחד אמיתי (3:10)
# עד העונג הבא (2:52)
# ציפור (4:31)
# ביער (3:47)
# הולכת בשקט (2:52)
# מתח מיני (3:14)
# אלמנה (3:49)
# יום שחור (4:52)
# Dingo (1:46)
# עוד מעט (3:35)


## קרדיטים נוספים
* הפקה מוזיקלית – קורין אלאל
* גיטרה בס, קולות רקע – יפעת נץ
* תופים, קולות רקע – יעל כהן
* גיטרה, שירה, כתיבה והלחנה – ענבל פרלמוטר
* עיצוב העטיפה – עופר כהן
* טכנאי הקלטה – שגיא גל, יואב שדמה
* מיקס – יואב שדמה
* הפקה (לNMC) – נגה טל
* יח"צ – מירי בן-יוסף

## קישורים חיצוניים

* עד העונג הבא, במומה
*  עד העונג הבא, מתוך ערוץ המוזיקה של הטלוויזיה החינוכית הישראלית באתר YouTube
*  פחד אמיתי, מתוך ערוץ המוזיקה של הטלוויזיה החינוכית הישראלית באתר YouTube
* 
*עד העונג הבא במצעד האלבומים האלטרנטיביים הישראליים הגדולים של כאן 88

## הערות שוליים

קטגוריה:אלבומי בכורה מ-1994
קטגוריה:אלבומי המכשפות
קטגוריה:אלבומים בעברית
קטגוריה:אלבומים שהופקו על ידי קורין אלאל
קטגוריה:אלבומי רוק אלטרנטיבי
קטגוריה:אלבומי רוק ישראליים
קטגוריה:אלבומי זהב בישראל
קטגוריה:אלבומי חברת NMC יונייטד אנטרטיינמנט
מתכסות

"**מתכסות**" הוא מיני אלבום השלישי של להקת הרוק הישראלית "המכשפות", אשר יצא לאור בשנת 1996, והוא כולו מוקדש לגרסאות כיסוי של שירים האהובים עליהן.

באלבום מופיעה ההקלטה המפורסמת של המכשפות עם ניק קייב כשבא להופעה בישראל, והחידוש שפרסם אותן לשיר "קסם על ים כנרת". גם האלבום הזה כקודמו זכה לאותה תשומת הלב כמו אלבומן הראשון של המכשפות - עד העונג הבא, והוציא לרדיו מספר להיטים. גרסת כיסוי נוספת שהקליטו המכשפות לאלבום הוא "Sweet Dreams", אך הוצאתו והכללתו באלבום לא בוצעה מעולם, כיוון שנאסרה על ידי אנני לנוקס מלהקת יוריתמיקס. כמחאה, הפיצה פרלמוטר את השיר בקלטת מחתרתית שהיא עיצבה את עטיפתה וכתבה בה: "חרא זכויות".

## השירים

#קסם על ים כנרת
#הלילות הקסומים
#The Taking of Peckham
#Shivers
#חיה בתוך קופסה
#ערפד
#שלוותא

### קסם על ים כנרת

שמאל|ממוזער|250px|תקליט השדרים של "קסם על ים כנרת". יצא 3 שנים לפני הוצאת האלבום והיה הסינגל הראשון של המכשפות. ציירה את העטיפה ענבל פרלמוטר
נכתב על ידי מרדכי הוניג. בשירו תיאר מרדכי את ערגתו אל הכנרת, וגם הביצוע של רונית אופיר לשיר יצא בתקופה שבה היה נהוג לשיר על יופייה של הארץ. לעומת זאת, המכשפות נתנו בגרסתן לשיר הקשר של שיר אהבה כואב לאישה. ב-1993 הופיעו לראשונה בטלוויזיה בתוכנית המיוחדת "שירי כנרת", במסגרת פסטיבל עין גב, עם הביצוע שלהן לשיר, והצליחו להדהים ולהסעיר את נעמי שמר שאמרה בתגובה: . השיר הוקלט לראשונה באפריל 1993 ואף יצא באותה שנה בתקליט שדרים שפרלמוטר ציירה את עטיפתו. השיר הוקלט עוד בטרם יצא האלבום הראשון, ורק לאחר 3 שנים, נכנס השיר לאלבום מתכסות שהיה השלישי של המכשפות.

### הלילות הקסומים
מילים: עדה נסטוביץ'
לחן: אילן וירצברג
השיר בגרסתו המקורית שביצעה נורית גלרון הוא שיר ילדים, אך בגרסתן של המכשפות הוא שיר מעט אפל המשרה אווירה של הזיה נרקוטית.
הוקלט בנובמבר 1994.

### The Taking of Peckham
מילים ולחן: Jim Bob & Fruitbag
הוקלט במאי 1995.
השיר בוצע במקור על ידי הלהקה "Carter the Unstoppable Sex Machine" (נכלל באלבומם 101 Damnations).

### Shivers
מילים ולחן: Ronald Howard
סולנית הלהקה ענבל פרלמוטר, ושאר חברות הלהקה אהבו את שיריו של ניק קייב, וכשהגיע ארצה בפעם הראשונה פנתה אליו פרלמוטר במטרה שיקליט עמן את השיר "Shivers", אשר הוקלט במקור על ידי להקתו הראשונה של קייב, The boys next door. הקלטת השיר הייתה בגדר התגשמות חלום ללהקה, והיוותה אירוע בעולם המוזיקה הישראלי, בו הצליחה לראשונה להקה מקומית לשתף פעולה עם זמר בעל שם עולמי כדוגמת קייב.
עוד משתתפים: קורין אלאל - קולות

### חיה בתוך קופסה
מילים: גדעון כפן, קורין אלאל
לחן, שירה וגיטרה: קורין אלאל
הוקלט ביולי 1995

### ערפד
מילים, לחן, שירה וגיטרה: אלונה דניאל
השיר, שלראשונה הוקלט לדיסק "חתוך תוכן" של להקת טאטו, היה בגרסתו המקורית הרבה יותר איטי ומלודי. הוא זכה לביצוע נוסף של רביעיית מסנר שבו יובל מסנר הוסיף נגינת צ'לו דומיננטית. הביצוע באלבום הוא הרוקיסטי, הבועט ואף האגרסיבי ביותר מבין כל הביצועים שנעשו לשיר, ולמרות זאת בעיבוד זה הפזמון מנוגן בסגנון ג'אז.
הוקלט בדצמבר 1995.

### שלוותא
מילים: אבי קורן
לחן: יאיר רוזנבלום
"שלוותא" הוא גרסה פסיכדלית לשיר "שלווה" של להקת הנח"ל. הוא מתאר את ההווי הצבאי שעליו נכתב השיר כמגוחך ואינפנטילי. שינוי השם מ"שלווה" ל"שלוותא" (בית חולים לחולי נפש) הופך את משמעותו של שם השיר באופן חד וסאטירי.
הוקלט בדצמבר 1995.

## קישורים חיצוניים

* האלבום "המכשפות מתכסות" באתר MOOMA

קטגוריה:אלבומי המכשפות
קטגוריה:אלבומי חברת NMC יונייטד אנטרטיינמנט
רבי אלעזר בן שמוע

רבי **אלעזר בן שמוע** הכהן (מכונה לפעמים "**רבי אלעזר**", בדרך כלל במשנה ובברייתות) היה תנא בדור הרביעי - באמצע המאה השנייה לספירה, והיה בעל השפעה מרובה על המשכיות מסירת התורה שבעל פה. היה האחרון שבחמשת תלמידיו הצעירים של רבי עקיבא ונחשב לתלמיד מובהק שלו, נסמך על ידי רבי יהודה בן בבא, אך למד גם אצל רבי יהושע ורבי טרפון. לפי מדרש "אלה אזכרה" נמנה עם עשרת הרוגי מלכות.

## ביוגרפיה
על פי מסורת חז"ל, 24 אלף מתלמידיו של רבי עקיבא מתו במגפה, ובעקבות כך 

בשעת השמד של הקיסר אדריאנוס, כשגזרו הרומאים שאסור לסמוך חכמים: , נסמך רבי אלעזר בן שמוע עם עוד ארבעה מתלמידי רבי עקיבא על ידי רבי יהודה בן בבא, והם אלה שהיוו, לפי אותה מסורת, את ההמשך היחידי לתורה שבעל פה ופסיקת ההלכה כפי שנמסרו לדורות הבאים.

מקום מגוריו אינו ידוע. יש משערים שהתגורר בעיר "בוקיא", דרומית מערבית להר מירון, אך השערה זו אינה מבוססת. בעקבות גזירות הרומאים החלו רבי אלעזר בן שמוע ורבי יוחנן הסנדלר ללכת לנציבין, שהייתה מחוץ לארץ ישראל, כדי ללמוד תורה מרבי יהודה בן בתירא, וכשהגיעו לציידן נזכרו בארץ ישראל, ונכתב כי: 

היה תלמיד מובהק של רבי עקיבא, אך למד גם אצל רבי יהושע ורבי טרפון. חבריו ללימוד היו רבי מאיר ורבי יהודה. על תלמידיו נמנים רבי יהודה הנשיא מסדר המשנה, ואיסי בן יהודה. יש הסבורים כי היה אביו של רבי שמעון בן אלעזר, אך אחרים סבורים, על סמך כמה ראיות, כי הדבר לא נכון. מסופר כי היה בן 105 שנים במותו.

## מותו
לפי מדרש "אלה אזכרה", היה רבי אלעזר בין עשרת הרוגי מלכות שנהרגו בגזרת הרומאים על שהפרו את הצו הרומאי שלא ללמוד וללמד תורה: 

במדרש אחר נכתב שהוא נהרג בערב שבת בשעה תשיעית, וביקש מהרומאים לקיים את מצוות השבת לפני מיתתו:

## הערכה
בשלשה מקומות מכנה רב את רבי אלעזר "טובינא דחכימי", כלומר: המאושר שבחכמים. עוד מסופר עליו "שהיה ליבו כפתח של היכל", ותלמידו הגדול רבי יהודה הנשיא מספר שכשהיה רבי אלעזר דורש, היו יושבים תלמידיו דחוסים שישה באמה, ונדחקים לשמוע את תורתו.

## מתורתו
אימרה מפורסמת של רבי אלעזר מובאת במסכת אבות: . מדרש אגדה מאוחר מדגים עד כמה התנהג רבי אלעזר בכבוד אפילו כלפי רומאי בזמן שהקיסר אינו פוסק מלרדות ולחסל את היהודים: פעם טייל רבי אלעזר על שפת הים, וראה ספינה שטבעה שרק איש אחד מבני עשיו (רומאי) ניצל מתוכה כשהוא ערום וחסר כל. אנשים שעברו לא עזרו לו, משום שעבורם הוא היה ככובש ואויב ומנצל את מצוקתו ללא בושה מאלו שבהם הוא רודה. למרות זאת, כשראה זאת רבי אלעזר הוא פשט אחד מבגדיו שלו עצמו והלבישו, שיכן אותו בביתו, האכיל והשקה אותו, נתן לו כסף, וליווה אותו לדרכו. לאחר זמן נעשה ניצול זה מלך שגזר גזרות קשות על היהודים, ורק לאחר שרבי אלעזר הגיע אליו בעצמו וביקש רחמים, נענה לו וביטל את הגזרות.

אימרה נוספת של רבי אלעזר המאדירה את השלום, מובאת בספרי: .

רבי אלעזר האריך ימים עד גיל 105, ומסופר בתלמוד כי תלמידיו שאלוהו בשל איזה מעשים האריך ימים והשיב להם, שלא קיצר את דרכו דרך בית הכנסת, לא פסע על ראשי עם קודש, ולא נשא כפיו ככהן בלא ברכה. על פי פירוש רש"י, "פסע על ראשי עם קדוש" מכוון לומר כי לא איחר לבית המדרש, ואם איחר התיישב בחוץ, שכן אם היה נכנס באיחור הוא היה נאלץ לפסוע בין התלמידים, ולמסתכל מהצד זה נדמה כאילו פוסע "על" ראשי הנוכחים.

## לקריאה נוספת
* 
* 

## קישורים חיצוניים

* 
* 
* 

## ביאורים

## הערות שוליים

קטגוריה:הדור הרביעי לתנאים
קטגוריה:עשרת הרוגי מלכות
קטגוריה:כהנים בתקופת המשנה
קטגוריה:אישים שהגיעו לגיל מאה
קטגוריה:תלמידי רבי עקיבא
קטגוריה:תלמידי רבי יהושע
סנט קיטס

200px|ממוזער|סנט קיטס
**סנט קיטס** (באנגלית: **Saint Kitts**), הוא אי בים הקריבי המהווה את החלק הגדול במדינת האי הקטנה סנט קיטס ונוויס. כמו כן, מהווה האי מדינה במסגרת הפדרציה של סנט קיטס ונוויס. בעבר נקרא האי על שם כריסטופר הקדוש.

במשך עידן הקרח הקודם, כאשר פני הים היו נמוכים ב-60 מטרים מגובהם כיום, היו האיים סנט קיטס, נוויס וסנט יוסטטיוס אי אחד.

## היסטוריה

## גאוגרפיה
האי ממוקם כ-2,100 ק"מ דרומית-מזרחית למיאמי שבפלורידה. שטח האי כ-168 קמ"ר (29 ק"מ על 8 ק"מ). האי נמצא 10 ק"מ מהאי סנט יוסטטיוס ו-3 ק"מ צפונית לאי נוויס.

באי שלושה הרי געש: רכס הר מיזרי (Mount Misery Range) בצפון האי, רכס ורצ'יילדס (Verchilds Range) במרכז האי, ורכס אוליביס (Olivees Range) בדרום האי. הגבוה בהרי האי הוא הר הגעש הרדום ליאמויגה (המכונה גם הר מיזרי), שגובהו 1,156 מטרים.

## אוכלוסייה
באי מתגוררים כ-35,000 תושבים, מרביתם ממוצא אפריקאי. השפה העיקרית המדוברת באי היא אנגלית. תושבי האי קוראים לעצמם קיטיטיאנים (Kittitians). שיעור האנאלפביתיות באי הוא 2%.

העיר באסטר, בירת סנט קיטס ונוויס נמצאת על האי. עיר זו היא העיר הגדולה ביותר באי ובמדינה כולה, ומתגוררים בה כ-15,500 תושבים (2005).

באי נמצאת אוניברסיטת רוס לווטרינריה, ואוניברסיטת וינדזור לרפואה.

## ראו גם
* הפארק הלאומי מצודת ברימסטון היל

## קישורים חיצוניים

* אתר רשמי של משרד התיירות של סנט קיטס
* ההיסטוריה של סנט קיטס ונוויס

קטגוריה:האנטילים הקטנים
קטגוריה:סנט קיטס ונוויס: גאוגרפיה
קטגוריה:הים הקריבי: מושבות צרפתיות לשעבר
פוספין

**פוספין** (לעיתים מכונה **פוספאן** או **פוספאמין**, על-פי מונחון IUPAC) הוא שם שכיח לגז **[[זרחן]] [[מימן|מימני]]**.

## תכונות
הפוספין הוא גז חסר צבע ודליק, בעל נקודת רתיחה של מינוס 88 מעלות צלזיוס בלחץ סטנדרטי. הפוספין הטהור חסר ריח, אך לפוספין המסחרי יש ריח של שום או של דגים מקולקלים, שמקורו בגז הדיפוספין (P2H4) המוסף אליו כדי לסייע בזיהויו ובהתגוננות מפניו במקרה של דליפה.

לפוספין קוטביות נמוכה ולכן מסיסותו במים קטנה, הוא מסיס בממסים אורגנים.

מייצרים פוספין בתגובת דיספרופורציונציה ביו זרחן לבן לאשלגן הידרוקסידי

P_4 + 3KOH +3H_2O -> PH_3 +3KH_2PO_2 

## שימושים
גז הפוספין רעיל ביותר, ומשכך משמש בעיקר להדברת מזיקים. לצורך ההדברה משתמשים בטבליות המכילות אלומיניום פוספיד (AlP), סידן פוספיד (Ca3P2) או אבץ פוספיד (Zn3P2) חומרים אלו מתפרקים בחשיפה ללחות האוויר (או לנוזלים במערכת העיכול של מכרסם) ומשחררים פוספין גזי.

למשל, פרוק אבץ פוספיד:

Zn_3P_2 + 6H_2O\Rightarrow 2PH_{3(g)} +3Zn(OH)_2

בעקבות הפסקת השימוש במתיל ברומיד נותר הפוספין כחומר הנפוץ ביותר להדברה באידוי כיוון שפעולתו מהירה והוא אינו משאיר שיירים במוצרים. בכמה מקומות באסיה התגלו מזיקים שפיתחו עמידות גנטית לפוספין

לפוספין שימושים חשובים במיקרואלקטרוניקה ובתעשיית המוליכים למחצה. הוא משמש כמקור לזרחן לצורך של אילוח (זיהום) של סיליקון ולצורך גידול של מוליכים למחצה מרוכבים כגון אינדיום פוספיד (InP) גליום פוספיד (GaP) ועוד.
### סכנות ואמצעי זהירות
בגלל הרעילות הרבה של הפוספין נקבעו לו כללי שימוש האוסרים על שימוש בו באזורים בהם נמצאים בני אדם. בינואר 2014 אירעה תאונה חמורה במהלכה נפגעו שישה בני משפחה בירושלים מפוספין ששימש באופן בלתי חוקי להדברה בתוך ביתם, ושתיים מבנות המשפחה נפטרו. בעקבות זאת, גובשו כללי בטיחות מחמירים יותר לגבי הרשאים לקנות חומרים הכוללים פוספין.

גז הפוספין הוא כבד יותר מהאוויר, ונוטה להצטבר במקומות נמוכים הקרובים לקרקע. החומר עשוי ליצור תערובת נפיצה עם האוויר, ואף עשוי להתלקח מאליו (חומר פירופורי).

## באטמוספירה של נוגה
בספטמבר 2020 פורסם מאמר במגזין Nature Astronomy ולפיו על פי ממצאים ספקטרוגרפיים קיים פוספין באטמוספירה של נוגה. החומר נחשב תוצר של תהליכים ביולוגיים שכנראה אינם אפשריים על פני נוגה. המאמר העלה השערה שמקור הפוספין הוא יצורים חד-תאיים באטמוספירה של נוגה, הרחק מפני השטח הלוהטים והיבשים. פרסומים מאוחרים יותר הטילו ספק בהשערה זו ואף באיכות הנתונים שהובילו אליה, וייתכן שהחומר שזוהה אינו פוספין אלא גפרית דו-חמצנית.

## קישורים חיצוניים

* 

## הערות שוליים

קטגוריה:תרכובות אי-אורגניות
קטגוריה:זרחן: תרכובות
קטגוריה:מימן: תרכובות
איי ליווארד

שמאל|ממוזער|250px|איי ליווארד
ממוזער|שמאל|250px|המחשת המושגים וינדווארד וליווארד
**איי ליווארד** (באנגלית: **Leeward Islands**) הם האיים הצפוניים מבין איי האנטילים הקטנים.

## גבולות איי ליווארד
איי ליווארד (באנגלית: leeward - "במורד הרוח") נקראים בשם זה בשל משטר הרוחות באזור, הזורמות מדרום לצפון. האיים הם "במורד הרוח" בניגוד לאיים המצויים בכיוון הנגדי - איי וינדווארד הנמצאים ב"מעלה הרוח" - הכיוון ההפוך ממנו מגיעות רוחות הסחר.

החלוקה בין איי וינדווארד ואיי ליווארד משתנה ממדינה למדינה, וזאת מאחר שחלוקת האיים הייתה תלויה בכיוון ההגעה של הספינות, ובשל העובדה שמעצמות שונות החזיקו באיים שונים בים הקריבי. בהתאם גם שם האיים משתנה. בצרפתית נקראים האיים **Îles sous-le-vent**, בספרדית: **Islas de Sotavento**, ובהולנדית: **Benedenwindse Eilanden**.

על פי המפות האנגליות, החלוקה בין איי ליווארד ואיי וינווארד נעשית בקו שבין דומיניקה ומרטיניק. על פי המפות הספרדיות, איי וינדווארד כוללים את איי הבתולה וטרינידד וטובגו, ואילו איי ליווארד הם רק האיים הקרובים לחופי ונצואלה.

## איי ליווארד
על פי המוסכמה המקובלת (המבוססת על המפות האנגליות) - איי ליווארד כוללים את:
* איי הבתולה
* אנגווילה
* סן מרטן (אי) (החלק הצפוני: סן מרטן, שייך לצרפת; החלק הדרומי: באנטילים ההולנדיים)
* סאבא (האנטילים ההולנדיים)
* סנט אוסטתיוס (האנטילים ההולנדיים)
* סן ברתלמי
* אנטיגואה
* ברבודה
* סנט קיטס
* נוויס
* מונטסראט
* גוואדלופ
* דומיניקה

לעיתים נחשב גם איסלה אווס כחלק מאיי ליווארד.

## מושבה בריטית
**איי ליווארד** היה גם שמה של המושבה הבריטית שנמצאה באזור וכללה את האיים אנטיגואה, ברבודה איי הבתולה הבריטיים, מונטסראט, סנט קיטס, נוויס, אנגווילה (עד שנת 1940), וכן דומיניקה בין השנים 1671–1816 וכן בין השנים 1833–1960.

שמה הרשמי של המושבה היה **המושבה הפדרלית של איי ליווארד** (**Federal Colony of the Leeward Islands** ) בין השנים 1871–1956, ו**הטריטוריה של איי ליווארד** (**Territory of the Leeward Islands** ) בין השנים 1956–1960.

### בולי דואר
האיים אנטיגואה, דומיניקה, מונטסראט, נוויס, סנט כריסטופר (המהווה חלק מסנט קיטס) ואיי הבתולה הבריטיים השתמשו בין השנים 1890 - 1 ביולי 1956 בבולי דואר שעליהם השם: "איי ליווארד" (LEEWARD ISLANDS).

## ראו גם
* האנטילים

## קישורים חיצוניים

* 

קטגוריה:האנטילים הקטנים
ליווארד
ליווארד
קטגוריה:מקומות ששימשו כמושבת עונשין
קלונימוס בן משולם

רבי **קָלוֹנִימוּס מ[[מגנצא]]** ("בן רבנא משולם בן רבנא קלונימוס בן רבנא משה בן רבנא קלונימוס") חי ופעל בתחילת המאה ה-11), על פי האגדה קיבל את הפיוט ונתנה תוקף ממחברו אמנון ממגנצא.

## חייו
מעטים הפרטים הידועים עליו, רבי קלונימוס הוא בנו של רבנו "משולם הגדול", צאצא למשפחת קלונימוס, שורת חכמים יהודים שפעלו באיטליה ובאשכנז במאות העשירית וה-11. ייתכן שאבי סבו משה בן קלונימוס הביא את המשפחה למגנצא.

בני דורו היו רבי שמעון בן יצחק, ורבינו גרשם מאור הגולה. לזכות דורם של חכמים אלה יש לזקוף את המקום הרב שתופסים פיוטיו של אביו של רבי קלונימוס, רבי משולם, במחזור התפילה האשכנזי.

על פי האגדה קיבל רבי קלונימוס בחלום מרבי אמנון ממגנצא את הנוסח המדויק של ונתנה תוקף. יש הסבורים שרבי קלונימוס הכיר את הפיוט גם מן המסורות האיטלקיות שהיו לו, ואף אביו הפייטן רבי משולם כבר הושפע מן הפיוט.

חכם נוסף שידוע בשם זה הוא, הוא רבי קלונימוס בן משולם הפרנס שחי במגנצא קרוב למאה שנה אחריו ושנהרג בגזירות תתנ"ו, בעת מסע הצלב הראשון (1096). השני היה כנראה בנו של רבי משולם בר משה בר איתיאל (ששלח שאלות לרב אביתר גאון).

## קישורים חיצוניים
* 

## הערות שוליים

קטגוריה:ראשוני אשכנז
קטגוריה:משפחת קלונימוס
קטגוריה:מגנצא: רבנים
קטגוריה:יהודי אשכנז במאה ה-11
אמור לבן

**אַמוּר לבן** (נקרא גם: **קרפיון עֵשֶׂב**; שם מדעי: *Ctenopharyngodon idella*) הוא מין דג צמחוני יחיד בסוגו החי במים מתוקים ונחשב מתאים ביותר לוויסות צמחייה ימית. זהו זן קרפיון הגדל באופן טבעי בסיביר ובצפון סין. מקור שמו הוא בנהר אמור, שנחשב למקום שבו הופיע המין לראשונה.

## מאפיינים
מבנה גופו מוארך ומלא ומזכיר בצורתו טורפדו. קצה פיו מעט אלכסוני, שפתיו נוקשות ואינן בשרניות, והוא חסר בינים. על צדו 40–42 קשקשים.

אמור בוגר ניזון אך ורק מצמחייה ימית, וקצב התפתחותו מהיר מאוד - דג באורך 20 ס"מ שהושרץ באביב, יגיע לגודל של 45 ס"מ עד הסתיו. דג בוגר יכול להגיע לאורך של עד 2 מטרים ולמשקל של 45 ק"ג.

המין הובא במכוון לארצות הברית ב-1963 לוויסות הצמחייה הימית. כמו כן הובא גם לניו זילנד, כשהפצתו נעשית בזהירות רבה כדי למנוע ממנו להפוך למפגע בעצמו. למניעת בעיה זו, נעשה לרוב שימוש בדגים עקרים, טריפלואידים (בעלי מספר כרומוזומים הגדול פי שלושה מהמספר הבסיסי), שנוצרים לאחר חשיפת הביצים לחום או לחשמל.

בטבע, מתרבה האמור הלבן רק בנהרות בעלי זרימה מהירה.

## הדג בשימוש בני אדם
### כדג מאכל
בשנות השמונים הוכנס האמור לגידול בבריכות הדגים בישראל. אין הוא שמן כמו הקרפיון הרגיל. הוא נחשב תחליף אידיאלי למי שמבקשים דגים רזים בעלי מעט שומן. משקלו של אמור ממוצע מגידול בריכות הוא כ-4 ק"ג.

### שימוש במאגרי מים
שמאל|ממוזער|250px|דג אמור
מכיוון שהאמור ניזון מצמחי מים ומאצות חוטיות גדולות, משתמשים בו בישראל לפיקוח על איכות המים במאגרי השקיה. דגי אמור מאוכלסים במאגרי השקיה כדי להתגבר על התפתחות אצות איטיות וצמחי מים בשולי המאגר ועל הקרקעית.

הדג אינו מתרבה באופן טבעי בגופי מים בישראל, וכך אין כל סכנה לחדירתו לגופי מים בלתי רצויים, או להתפתחות אוכלוסיות צפופות של דגים, או דגיגים מעבר לרצוי, דבר שהעלול לגרום נזקים לגוף המים, או למערכות ההשקיה.

### דג האמור כביטוי
הדג מפורסם בגלל הביטוי "אמור זה שם של דג", שפירושו הוא שלא לסמוך על מה ש"אמור" (נועד) להתרחש.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1844
קטגוריה:טקסונים שתוארו בידי אשיל ולנסיין
קטגוריה:קרפיוניים
קטגוריה:דגי מאכל
קטגוריה:מקריני סנפיר יחידים בסוגם
קטגוריה:מגה-פאונה של אירואסיה
קטגוריה:בעלי חיים אוכלי-צמחים
קטגוריה:סין: דגי מים מתוקים
קטגוריה:רוסיה: דגי מים מתוקים
האנטילים הקטנים

ממוזער|שמאל|250px|האנטילים הקטנים (מסומנים בירוק).
**האנטילים הקטנים** (באנגלית: **Lesser Antilles**) הם חלק מהאיים האנטילים המצויים בים הקריבי. איים אלה, יחד עם איי בהאמס והאנטילים הגדולים מהווים את איי הודו המערבית.

האנטילים הקטנים הם שרשרת איים ארוכה המקיפה ממזרח את הים הקריבי ומפרידה בינו לבין האוקיינוס האטלנטי.

האנטילים הקטנים כוללים את:
*איי הבתולה של ארצות הברית: סנט תומאס, סנט ג'ון, סנט קרואה, ווטר איילנד
*איי הבתולה הבריטיים: טורטולה, וירג'ין גורדה, אנגאדה, ג'וסט ואן דייק
*אנגווילה (בריטניה)
*סן מרטן, מחולק בין צרפת והאנטילים ההולנדיים.
*סן ברתלמי (צרפת)
*סאבא (האנטילים ההולנדיים)
*סנט אוסטטיוס (האנטילים ההולנדיים)
*סנט קיטס
*נוויס
*ברבודה
*אנטיגואה
*רדונדה
*מונטסראט (בריטניה)
*גוואדלופ (צרפת)
*לה דזיראד (צרפת)
*לה סנט (צרפת)
*מארי גאלאנט (צרפת)
*דומיניקה
*מרטיניק (צרפת)
*סנט לוסיה
*ברבדוס
*סנט וינסנט
*הגרנדינים
*גרנדה
*טרינידד וטובגו

איים הסמוכים לחופי ונצואלה:
*איי האנטילים ליווארד:
**בונייר (הולנד)
**קוראסאו (הולנד)
**ארובה (הולנד)
*נואבה אספרטה

האנטילים הקטנים מחולקים לשתי קבוצות איים - איי וינדווארד (איי מעלה הרוח) בדרום ואיי ליווארד (איי מורד הרוח) בצפון. הסיבה לחלוקה היא שמרבית הרוחות באזור נעות מדרום לצפון, ומגיעות קודם לאיי וינדווארד ולאחר מכן לאיי ליווארד.

## ראו גם
*האיים האנטילים

## קישורים חיצוניים

* 

*
ליגת העל האסטונית

ה**מייסטריליגה** (באסטונית: **Meistriliiga**) שנקראה בעבר **פרמיומליגה** (**Premium Liiga**) ונקראת באופן רשמי **א. לה קוק פרימיום ליגה** (באסטונית: **A. Le Coq Premium Liiga**) מסיבות מסחריות. היא ליגת הכדורגל הבכירה באסטוניה. הליגה החלה להתקיים בשנת 1921, עם קבלת העצמאות בפעם הראשונה מרוסיה הסובייטית, אך האליפות נפסקה בשנת 1940 עם כיבוש השטח על ידי ברית המועצות. הליגה הוקמה שנית בשנת 1992 עם פירוק ברית המועצות ועצמאותה של אסטוניה.

בליגה משחקות עשר קבוצות, חלקן מקצועניות וחלקן לא, המתמודדות ביניהם במשך ארבעה סיבובים. הליגה נפתחת בחודש מרץ ומסתיימת בחודש נובמבר, ובסופה יורדת הקבוצה המדורגת אחרונה לליגה השנייה. הקבוצה שדורגה ראשונה בליגה השנייה עולה לליגה הבכירה, ואילו הקבוצה שסיימה במקום השני מתמודדת על הזכות לעלות ליגה במשחק פלייאוף מול הקבוצה שסיימה במקום התשיעי בליגה הבכירה.

## הקבוצות בליגה
להלן הקבוצות המתמודדות בליגת העל האסטונית בעונת 2026:

## היסטוריה
### אליפות רפובליקת אסטוניה (1921–1944)
אליפות הכדורגל הארצית הראשונה באסטוניה נערכה ב-1921, ושוחקה בטורניר נוק-אאוט בין ארבע קבוצות (שלושה מטאלין ואחת מנרבה), והסתיימה בניצחונה של "VS ספורט טאלין" שהמשיכה לזכות ב-4 מתוך שש העונות הבאות. ב-1923 זכתה קלאב טאלין וב-1926 זכתה טאלינה JK כאשר האליפות הייתה באותה מתכונת של נוקאאוט, אך הוגדלה לאט מ-4 קבוצות ל-7 קבוצות. ב-1928 השתתפו שמונה קבוצות וזכתה JK טאלינה פעם נוספת. ב-1929 החלה להתקיים מתכונת של ליגה במקום נקאאוט כאשר כל קבוצה שיחקה פעם אחת נגד השנייה וזכתה ספורט טאלין בפעם השישית. בהמשך זכתה קלאב טאלין בפעם השנייה וספורט טאלין משלימה תשע אליפויות עם זכיות בעונות 1931–1933, כאשר מתקיימת מתכונת ליגה. מעונת 1934 ועד 1939 זכתה אסטוניה טאלין ב-5 אליפויות ברצף כאשר "אולימפיה טרטו" קוטעת את הרצף ב-1940. ב-1941 לא התקיימה ליגה בגלל מלחמת העולם השנייה ובעונות 1942 ועד 1944 התקיימה ליגה חלקית ולא רשמית.

#### אלופות הליגה של רפובליקת אסטוניה (1921–1944)

### אליפות אסטוניה הסובייטית (1945 - 1991)
בזמן שליטת ברית המועצות באסטוניה SSR, לכל רפובליקה סובייטית הייתה אליפות רפובליקה אזורית, ומעליה הייתה ליגת המשנה הסובייטית, ממנה היו מעפילות הקבוצות מכל ברית המועצות הסובייטית לליגה הבכירה, ליגת העל הסובייטית. הקבוצות האסטוניות לא הצליחו כמעט להעפיל לליגה הבכירה, למעט קבוצה אחת קאלב טאלין (כיום נקראת JK טאלינה קאלב), ששיחקה בליגה 2 עונות (ב-1960–1961) ולא זכתה להצלחה.

שאר הקבוצות האסטוניות הגיעו רק לליגת המשנה אחרי שזכו באליפות המקומית אך לא הצליחו לעלות לליגת העל.

#### אלופות הליגה האסטונית המחוזית בתקופה הסובייטית (1945–1991)

* ליגה זו לא מתועדת ולא מוכרת על ידי ההתאחדות האסטונית כיום.
* קבוצות אשר זכו בדאבל (בגביע האסטוני הסובייטי) באותה העונה מסומנות בכתב **מודגש**.

#### טבלת אליפויות הליגה הסובייטית האזורית באסטוניה לפי קבוצה
אלו הקבוצות שזכו באליפויות המקומיות באסטוניה הסובייטית בין השנים 1945–1991.

### הליגה האסטונית הבכירה העצמאית (החל מ-1992)
לאחר שאסטוניה החזירה עצמאות מלאה התאחדות הכדורגל האסטונית העצמאית החדשה (ה-EJL) פתחה את הליגה האסטונית הבכירה ובאותה העונה הפכה ההתאחדות לחברה רשמית בפיפ"א ואופ"א, והליגה מתקיימת מאז.

## אליפויות הליגה לפי עונה
* קבוצה המסומנת ב**כתב מודגש** זכתה בגביע האסטוני באותה העונה והשלימה דאבל מקומי.

## אליפויות לפי קבוצות

## קישורים חיצוניים

* 

אסטוניה
קטגוריה:אסטוניה: כדורגל
קטגוריה:תחרויות ספורט באסטוניה
אוריסארה

שמאל|מסגרת|200px|הנפות במחוז סארה. אוריסארה מצוינת על ידי '''מספר 8'''
**אוריסארה** (באסטונית: **Orissaare**, בגרמנית: **Orrisaar**) הייתה נפה אסטונית במחוז סארה שבאסטוניה. היא ממוקמת במזרח האי סארמאה. ממזרח נמצאת נפת פיידה, ממערב ואליאלה, וממערב לייסי.

במהלך הרפורמה המנהלית-טריטוריאלית בשנת 2017 אוחדו כל 12 העיריות באי סארמאא לעירייה אחת - כנסיית סאראמא.

## גאוגרפיה
שטחה של לייסי הוא 163 קמ"ר, היא הנפה השנייה בגודלה במחוז סארה (אחרי קארמה). בשנת 2015 אוכלוסייתה מנתה כ-1700 איש. היישוב הגדול והמרכזי באוריסארה ("בירת הנפה") הוא העיירה אוריסארה (1,077 תושבים) על שמה נקראת הנפה. בנוסף, יש בנמצא 36 כפרים נוספים.

אזור אוריסארה הוזכר לראשונה כבר בראשית המאה ה-13, שהיא בתחילת שליטת המסדר הליבוני. המקום הנקרא "אוריסאר" (Orisaar) והופיע לראשונה בשנת 1464. לאחר שנת 1343 נבנתה טירת מאסי (Maasilin, בגרמנית: Soneburg), שנהרסה בשנת 1576.

בשנת 1896 נבנה סכר על מצרי וייקה (Väike Väin) המפריד בין סארמאה לבין האי מוהו. על הסכר נבנה גשר המחבר בין אוריסארה לאי מוהו.

## קישורים חיצוניים

* 

קטגוריה:אסטוניה: נפות לשעבר
האנטילים הגדולים

**האנטילים הגדולים** הם ארבעת האיים הגדולים באיי הים הקריבי, ולצד איי בהאמה והאנטילים הקטנים, הם ידועים בשמם הכולל איי הודו המערבית.

האנטילים הגדולים כוללים את האיים: 
* קובה
* ג'מייקה
* היספניולה (האיטי במערבי והרפובליקה הדומיניקנית במזרחו של האי)
* פוארטו ריקו

ארבעת איים אלה נוצרו כתוצאה מפעילות געשית, והם פסגות של הרי געש שנוצרו לפני כ-50 עד 70 מיליון שנים.

האיים מהווים חלק מאמריקה הלטינית בשל השפה וההשתייכות התרבותית של תושביהם.

בשל חשיבותם האסטרטגית נלחמו על השליטה בהם המעצמות הימיות ספרד, צרפת ובריטניה. כובשי האיים השתמשו בהם כתחנות ביניים לצורכי מסחר בין אירופה ויבשת אמריקה.

עם המצאת התעופה ושיפור התובלה הימית פחתה חשיבותם האסטרטגית.

## ראו גם
*האיים האנטילים

## קישורים חיצוניים

* 

*
קטגוריה:ארכיפלגים בים הקריבי
האחים סאליבן

250px|ממוזער|שמאל|חמשת האחים סאליבן על חרטום הספינה שעליה שירתו, מספר ימים לפני מותם
**האחים סאליבן** (באנגלית: **Sullivan brothers**) היו חמישה אחים אמריקאים בני משפחה אחת, שנהרגו באירוע טביעת ספינת המלחמה שעליה שרתו יחד כולם, הסיירת הקלה "ג'ונו", במלחמת העולם השנייה. כתוצאה ממותם הונהגה מדיניות האוסרת על בנים לאותה משפחה לשרת באותה יחידה צבאית, ואוסרת על המדינה לגייס לשירות קרבי אדם שבן משפחתו מקרבה ראשונה נהרג בקרב.

## האחים
האחים סאליבן נולדו בווטרלו במדינת איווה שבארצות הברית. משפחתם הייתה משפחה אמריקאית קתולית, ממוצא אירי שכללה שמונה ילדים, מתוכם שלוש אחיות, שאחת מהן מתה מדלקת ריאות, וחמישה אחים. המשפחה הייתה מגובשת ופטריוטית, וההורים חינכו את ילדיהם לאהבת האל והמולדת. פרט לאחד האחים שהיה נשוי ואב לתינוק, שאר האחים היו רווקים.

שמותיהם היו:
* ג'ורג' סאליבן, בן 27 במותו;
* פרנסיס (פרנק) סאליבן, בן 25 במותו;
* ג'וזף (ג'ו) סאליבן, בן 23 במותו;
* מאדיסון (מאט) סאליבן, בן 22 במותו;
* אלברט (אל) סאליבן, בן 19 במותו.

עם פרוץ מלחמת העולם השנייה והקריאה הציבורית בארצות הברית לבנים להתגייס לצבא, החליטו חמשת האחים להתגייס יחד לצי האמריקני. הקשר בין האחים היה חזק, והם דרשו להישאר ולשרת באותה יחידה. אף שהדבר לא היה מקובל, נעתר חיל הים האמריקאי לדרישת האחים, מאחר שהצי היה זקוק נואשות לכוח אדם. האחים הוצבו לשירות יחד, בחודש ינואר 1942, על  הסיירת הקלה USS Juneau(ג'ונו).

ב-13 בנובמבר 1942, במהלך הקרב הימי על גוודלקנל שבאיי שלמה, הסיירת הקלה שעליה שירתו נפגעה מטורפדו, והוטבעה על ידי צוללת יפנית. שלושה אחים נהרגו מיד, אחד שרד יום אחד, והאחרון סבל מהזיות והיה שרוי בצער רב, וביום החמישי מטביעת הסיירת קפץ למים ונעלם.

לאחר שפסקו מכתביהם להגיע לאמם, היא דרשה מהצי לדעת מה עלה בגורל הבנים שלה. את מכתב  התשובה כתב הנשיא האמריקאי בכבודו ובעצמו. יום לפני שהגיע המכתב, הגיעו לבית ההורים של האחים נציגים במדים. האב רץ אל המשלחת ושאל: "מי מהם?". תשובת המשלחת הייתה: "כולם".

## מורשת

כתוצאה מהאסון הונהגה בצבא ארצות הברית מדיניות הניצולים היחידים. מדיניות זאת אוסרת על בנים לאותה משפחה לשרת באותה יחידה צבאית, ואוסרת על המדינה לגייס לשירות קרבי אדם שבן משפחתו מקרבה ראשונה נהרג בקרב. מדיניות הניצולים היחידים הונהגה בהדרגה בשאר צבאות העולם המערבי, ובגרסאות שונות במקצת, היא נהוגה גם בצה"ל.

הצי האמריקני קרא לשתי משחתות, DDG-68  ו-DD-537  "הסאליבנס", על שמם של האחים. זו הייתה הפעם הראשונה שספינות הצי האמריקני נקראו על שם יותר מאיש אחד, והמוטו של שתיהן היה זהה למוטו של האחים סאליבן, "אנו נשארים יחדיו".

למקרה הייתה השפעה על התרבות האמריקאית של שנות הארבעים והחמישים של המאה ה-20. האחים לבית סאליבן הונצחו בשמות רחובות, ופארקים, נכתבו לזכרם שירים, ושני סרטים הופקו בעקבות האירוע: "Fighting Sullivans" משנת 1944, ו"להציל את טוראי ריאן" משנת 1998 המספר על אירוע דומה.

## ראו גם
*האחים נילנד
* האחים רוג'רס

## קישורים חיצוניים

* We Stick Together
* Naval Historical Center

קטגוריה:אמריקאים ילידי איווה
קטגוריה:ווטרלו (איווה): אישים
קטגוריה:קצינים וחוגרים בצי ארצות הברית
קטגוריה:אנשי צבא אמריקאים שנהרגו במלחמת העולם השנייה
קטגוריה:קרב גוודלקנל
קטגוריה:אמריקאים שנפטרו ב-1942
קטגוריה:אחאים
טורגו (נפה)

**טורגו** (באסטונית: **Torgu**, בגרמנית: **Torken**, "קיטור") הייתה נפה אסטונית במחוז סארה שבאסטוניה. היא ממוקמת בדרום האי סארמאה כשמצפון נמצאת נפת סאלמה.
## גאוגרפיה
שטחה של טורגו הוא 126 קמ"ר. בשנת 2006 אוכלוסייתה מנתה 407 אנשים. היישוב הגדול והמרכזי בטורגו ("בירת הנפה") הוא העיירה אידה (Iide) בה 381 תושבים. בנוסף, יש בנפה עוד 21 כפרים.

טורגו ממוקמת בקצה חצי האי סורבה המהווה מוקד משיכה לחובבי טבע ותיירים. 

בשנת 1944 התנהלו קרבות קשים רבים בין החיילים הגרמנים לבין הצבא האדום, בנסיגת גרמניה הנאצית מאסטוניה. כיום עדיין נמצאים במקום שרידים של בסיסים צבאיים ואנדרטה סובייטית.

בשנת 1992 הוכרז על קיומה ממלכת טורגו, מדינה לכאורה.

במהלך הרפורמה המינהלית-טריטוריאלית בשנת 2017 אוחדו כל 12 העיריות באי סארמאה לעירייה אחת - כנסיית סאראמא.

## קישורים חיצוניים

* 

קטגוריה:אסטוניה: נפות לשעבר
ואליאלה

שמאל|מסגרת|200px|הנפות במחוז סארה. ואליאלה מצוינת על ידי '''מספר 14'''
**ואליאלה** (באסטונית: **Valjala**, בגרמנית: **Wolde**) הייתה נפה אסטונית במחוז סארה שבאסטוניה. היא ממוקמת במזרח האי סארמאה. ממזרח נמצאת נפת ליימיאלה, מצפון אוריסארה, מצפון-מערב לייסי וממערב פיהטלה.

במהלך הרפורמה המינהלית-טריטוריאלית בשנת 2017 אוחדו כל 12 הנפות באי סארמאה לעירייה אחת - כנסיית סאראמא. 

## גאוגרפיה
שטחה של ואליאלה הוא 180 קמ"ר ובשנת 2006 אוכלוסייתה מנתה 1,570. היישוב הגדול ומרכזי בוואליאלה ("בירת הנפה") הוא העיירה ואליאלה (1,417 תושבים) על שמה נקראת הנפה. בנוסף, יש בנמצא 32 כפרים נוספים. 

בוואליאלה 2 בתי-ספר, גן ילדים אחד ומספר אחוזות.

כנסיית האבן של ואליאלה נבנתה בשנת 1227 ולכן מהווה אחד מבתי-התפילה העתיקים באסטוניה.

## קישורים חיצוניים

* 

קטגוריה:אסטוניה: נפות לשעבר
חרונינגן (עיר)

**חרונינגן** (בהולנדית: ) היא עיר בצפון הולנד ובירתו של מחוז חרונינגן. העיר נחשבת לחשובה ביותר בערי צפון הולנד. אוכלוסיית העיר מונה כ-200,000 תושבים (נכון ל-2017). העיר נפגעה קשות במלחמת העולם השנייה, אך רוב בנייניה שנפגעו שוחזרו לצורתם המקורית.

## תעשייה
בעיר ישנם שני מפעלי סוכר שמופעלים על ידי החברות Suikerunie ו-CSM. המפעלים מזקקים כ-600,000 טון סוכר מסלק סוכר מדי שנה (לפי אומדן 2005).

## תחבורה
העיר חרונינגן נקראת "עיר האופניים", וזאת כיוון ש-50% מהנסיעות בעיר נעשות על ידי אופניים. העיר מספקת שירות תחבורה ציבורית טובה מאוד, ויש בה נתיבי אופניים גדולים, אוטובוסים ורכבות. בעיר יש גם מדרחוב גדול הממוקם במרכז העיר.

## חינוך
חרונינגן היא עיר אקדמאית. נמצאות בה אוניברסיטת חרונינגן ומכללות רבות, ולומדים בה כ-40,000 סטודנטים.

## ספורט

מועדון הכדורגל המקומי הוא פ.צ. חרונינגן, הקבוצה, שנוסדה בשנת 1971, משחקת נכון לעונת 2020/2021 בליגת העל ההולנדית. האצטדיון הנוכחי שלהם, שנפתח בינואר 2006, הוא אצטדיון אורבורג שתכולתו 22,550 מקומות.

בעונת 2014/2015 הקבוצה זכתה בגביע הולנדי, היה זה התואר הראשון בהיסטוריית המועדון. כמו כן סיימה פעם אחת במקום השלישי בליגה והגיעה שש פעמים לשמינית גמר גביע אופ"א.

ספורט אמריקאי פופולרי למדי בחרונינגן, יש בו מועדוני פוטבול, בייסבול וכדורסל. מועדון הכדורסל המקצועי של חרונינגן, דונאר, משחק בליגה המקצועית הגבוהה ביותר, ליגת הכדורסל ההולנדית, וזכה שבע פעמים באליפות המדינה.

## יהדות חרונינגן

## ערים תאומות
* 
* 
* 
* 
* 
* 
* 
* 
* 
* 
* 
* 

## ראו גם
* קרב חרונינגן
* גן כרונינגן

## קישורים חיצוניים

* 
* האתר של חברת הסוכר של חרונינגן CSM
* קווי אוטובוסים בעיר
* 
* 

## הערות שוליים

*
קטגוריה:הולנד: ערים
קטגוריה:ערי הנזה
קטגוריה:חרונינגן (מחוז)
קטגוריה:אזורים ללא מכוניות
קטגוריה:מחוזות הולנד: ערי בירה
קטגוריה:קצרמר הולנד
ארנהם

**ארנהם** (בהולנדית: **Arnhem**) היא עיר הולנדית, בירתו של המחוז הגדול ביותר בהולנד, מחוז חלדרלנד. ארנהם שוכנת על גדת נהר הריין במזרח הולנד, קרוב מאוד לגבול עם גרמניה. בעיר כ־140,000 תושבים (2006), והיא אחת מ־15 הערים הגדולות בהולנד. ארנהם ידועה בתחבורה הציבורית הייחודית רק לה בהולנד. אוטובוסים חשמליים הנוסעים ברחובות ומקבלים אנרגיה חשמלית במגע עם קווי מתח לאורך המסלול (Trolleybus).

אחד מתושביה המפורסמים היה הצייר מאוריץ קורנליס אשר (Escher).

## היסטוריה
בשנת 1223 קיבלה ארנהם הכרה כעיר על ידי אוטו, דוכס חלרה (Graaf Otto van Gelre), הדוכס של העיר זוּטפן (Zutphen). במאה ה־15 מנתה העיר כ־4,000 תושבים, אז גם נבנתה חומה ונבנו צריחים סביבה. בשנת 1820 מנתה העיר כ־9,000 תושבים וב־1859 קפץ מניינם לכ־24,000. תנופת ההשתקעות בעיר הגיעה במחצית השנייה של המאה ה־19 כאשר הולנדים רבים חזרו למולדת עם התפנותם מאינדונזיה (הודו ההולנדית).

הקרב על ארנהם, שהיה מן הקרבות המפורסמים של מלחמת העולם השנייה, נערך בקרבת העיר ובתוכה. בעקבות תחילת המבצע, פונו תושבי העיר ממנה על ידי הנאצים והעיר נהרסה כמעט לחלוטין.

## תרבות, ספורט ותיירות
בקרבת העיר נמצאים המוזיאון הפתוח של הולנד וגן החיות המלכותי בורגרס.

העיר היא משכנו של מועדון הכדורגל ויטסה ארנהם ושל אצטדיון חלרדום.

במחוז חלדרלנד, שארנהם היא בירתו, נמצא הפארק הלאומי הוכה פלוהה ובו גם מוזיאון קרולר-מילר.

בעיר נערכו המשחקים הפאראלימפיים ארנהם (1980), אולימפיאדת הנכים השישית.

## ראו גם
*בית הקברות הצבאי ארנהם־אוסטרבייק

## קישורים חיצוניים

* 
* 

*
קטגוריה:הולנד: ערים
קטגוריה:ערי הנזה
קטגוריה:חלדרלנד
קטגוריה:מחוזות הולנד: ערי בירה
קטגוריה:יישובים שהוקמו במאה ה-13
קטגוריה:ערי נמל על הריין
קטגוריה:הולנד: ערי נמל
וורניק

**וורניק** (ברומנית: **Vornic**, מהמקור הסלאבוני **dvorĭnikŭ**) הוא תוארו של ראש החצר הנסיכותית במולדובה ובמונטניה בתקופת ימי הביניים.

הוורניק מילא מעין תפקיד של שר פנים ובהדרגה קיבל גם סמכויות שיפוטיות והיה ממלא מקום השליט בנושאים מסוימים. בנסיכות מולדובה, לאחר חלוקת הארץ בתקופתו של אלכסנדרו הטוב, היו שני וורניקים, אחד עבור "הארץ העליונה" ואחד עבור "הארץ התחתונה". במונטניה היה וורניק אחד.

## ראו גם
*מאיורדומוס 

## לקריאה נוספת

* Constantin C. Giurescu, 

קטגוריה:רומניה: היסטוריה: דרגטורי
נאום קורי העכביש

**נאום "קורי העכביש"** (בערבית: **خطاب بيت العنكبوت**, בתעתיק מדויק: **חִ'טַ֫אב בַּיְת אלעַנְכַּבּ֫וּת**, בתרגום מדויק: **נאום בית העכביש**) הוא נאום שנשא מזכ"ל חזבאללה השייח' חסן נסראללה ב-26 במאי 2000 בעיירה בינת ג'בייל, במהלך חגיגות הניצחון של חזבאללה לאחר נסיגת צה"ל מלבנון יום לפני כן, ב-25 במאי. הנאום קיבל את שמו ממשפט מפתח בנאום: "יש לה (לישראל) נשק גרעיני והכוח האווירי החזק ביותר באזור – אבל באמת שהיא חלשה יותר מקורי עכביש". מקור שם הנאום הוא מסורת העכביש בקוראן.

## מקור השם
מקור שם הנאום בערבית והבסיס לתיאוריה העולה מתוכו הוא מתוך פסוק בקוראן:

בתרגום מלא מודרני:

בתרגום רקנדורף:

## תאוריית קורי העכביש
במהלך נאומו של מנהיג חזבאללה, השייח' חסן נסראללה, אמר בין היתר כי "יש לה (לישראל) נשק גרעיני והכוח האווירי החזק ביותר באזור, אבל באמת שהיא חלשה יותר מקורי עכביש". סביב דברים אלה נבנתה תאוריה המכונה "תאוריית קורי העכביש". לפי תאוריה זו, בעוד ישראל היא מעצמה צבאית חזקה, החברה הישראלית היא חברת שפע מפונקת שעייפה ממלחמות, וסף כוח העמידה של אזרחיה נמוך. התאוריה גורסת כי אף על פי שצה"ל חזק, אזרחי ישראל, שרגישים לקדושת החיים ואובדן חיי אדם, אינם מוכנים עוד להילחם ולהקריב חיים כדי להגן על האינטרסים הלאומיים שלהם. בנוסף, על פי תפיסה זו, החברה הישראלית היא חברת מהגרים מסוכסכת ומפולגת, וחסרה את הגיבוש ההכרחי, לשיטת נסראללה, כדי לנצח בעימותים האזוריים.

## הנאום ביחס לסכסוך הישראלי-פלסטיני
כחלק מניסיונו ליצור דה-מורליזציה בחברה הישראלית, הקדיש בנאומו חסן נסראללה, הרחבה מיוחדת בפנייה לעם הפלסטיני, ופנייה עקיפה לעם ישראל:

הנאום שודר בשידור ישיר בכל רחבי העולם הערבי, דרך רשתות התקשורת הערביות. חסן נסראללה נתפס בעיני העולם הערבי בעת הזו כמנצח היסטורי על "הישות הציונית". מזרחנים רבים טענו כי הנאום השליך לימים באופן ישיר על הסכסוך הישראלי-פלסטיני וחיזק את ביטחונם ורצונם של הארגונים הפלסטינים לפתוח באינתיפאדה השנייה, כעבור ארבעה חודשים.

במשך שש השנים הראשונות לאחר הנסיגה החד-צדדית של צה"ל מלבנון, נשמר שקט יחסי, אך מתוח, בגבול ישראל–לבנון. שקט זה הופר מספר פעמים במהלך 6 השנים הללו ונשבר ב-12 ביולי 2006, כאשר חזבאללה ביצע פיגוע חטיפה בגבול ישראל–לבנון – שבו חטף שני חיילי צה"ל. לאחר החטיפה פרצה מלחמת לבנון השנייה, במסגרתה יצא צה"ל למבצע "קורי פלדה" לכיבוש העיירה בנת ג'בייל. שם הקוד של המבצע מבקש להשיב לנאומו של נסראללה ולתאוריה שהתפתחה סביבו, כי מדינת ישראל חזקה מכפי ששיער.

## ציטוטים של הנאום
בסרטון שפרסם ארגון הטרור חמאס, "תקוף, תעשה פיגועים", במהלך מבצע צוק איתן, מושמע ברקע שיר תעמולה של חמאס בעברית משובשת. אחת מפסקאות השיר אומרת על הישראלים: "כקורי עכביש הם מתגלים".

לאחר תקיפת מפקדת חזבאללה בביירות במבצע סדר חדש עקץ בנימין נתניהו את נסראללה, שנהרג בתקיפה, ואמר "אנחנו נאבקים על הקיום. אין פה שום הגזמה. האויבים שלנו חשבו שאנחנו קורי עכביש, כך אחד מהם נהג לומר. איזה קורי עכביש? יש פה גידי פלדה, גם של רצון וגם של עוצמה".

## קישורים חיצוניים
* 
* הטקסט המלא של הנאום 

## הערות שוליים

קטגוריה:סכסוך ישראל–חזבאללה
קורי העכביש
קטגוריה:2000 בלבנון
קטגוריה:המערכה ברצועת הביטחון
ערבית לבנטינית

300px|ממוזער|מפת ניבי הערבית הלבנטינית
**ערבית לבנטינית** או **שאמית** היא קבוצה של ניבים ערביים המדוברים לרוחב 100 ק"מ באזור רצועת מישור החוף באגן המזרחי של הים התיכון שמכונה הלבנט, קרי בסוריה, לבנון, ישראל, יהודה ושומרון, ומערב ירדן. אזור גאוגרפי זה תואם את החבל המערבי של הסהר הפורה. הערבית הלבנטינית נכללת בקבוצת השפות שנקראת ערבית מזרחית.

מזרחית לאזור זה, במדבריות, מדוברים הניבים הערביים הצפון-בדואיים.

ניתן לחלק את הערבית הלבנטינית לשישה תת-ניבים:

* ניבים לבנוניים (לבנון והרי אנסריה שבגבולה עם סוריה)
* ניבים מרכז סוריים (מעיר הבירה הסורית דמשק ועד העיר חמה)
* ניבים צפון סוריים (בעיר חלב)
* ניבים פלסטינים כפריים (ישראל**/**הרשות הפלסטינית עד אזור בית לחם).
* ניבים פלסטינים עירוניים (חברון, מזרח ירושלים, חיפה, שכם, יפו, נצרת וכו')
* ניבים פלסטינים בדואיים בשוליים הדרומיים (ישראל**/**הרשות הפלסטינית וירדן).

הם ניתנים להבדלה מול ניבים ערביים אחרים:

*בשל העובדה שהם שימרו בצורה הטובה ביותר חוקי הדקדוק של הערבית המקורית (ביחד עם הניבים החג'אזים).

* בשל הנטייה הברורה לבטא את הסיומת -ah בנוגע למין הנקבה כ-eh.

* ישנן עקבות של הגייה ואוצר מילים מהשפה הארמית, לדוגמה כשמתכוונים לסיומת גוף שני ברבים מבטאים אותה כ-"kon".

## ראו גם

* הלבנט

* ערבית פלסטינית
* ערבית דרוזית
* ערבית לבנונית
* ערבית מצרית
* ערבית-ירדנית 
* ערבית-סורית 

## קישורים חיצוניים

* North Levantine Arabic Incubator
* South Levantine Arabic Incubator

לבנטינית
קטגוריה:לבנט